b'\n_START_ARTICLE_\nKaka (lintu)\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKaka on noin 45 cm pitk\xc3\xa4 ja yli puoli kiloa painava kookas lintu, jolla on p\xc3\xa4\xc3\xa4osin ruskea h\xc3\xb6yhenpuku. Sen otsa ja p\xc3\xa4\xc3\xa4laki ovat vaaleat ja korvan peitinh\xc3\xb6yhenet kellahtavat. Vatsapuoli, pyrst\xc3\xb6n alapuoli ja niska ovat viininpunaisia. Voimakas nokka on ruskeahtavan harmaa, iiris tummanruskea ja koivet tumman harmaat. Koiraan yl\xc3\xa4nokka on pidempi kuin naaraan. Nuori lintu muistuttaa muuten aikuista mutta sen alanokan tyvi on keltainen.\n_START_SECTION_\nEsiintyminen\n_START_PARAGRAPH_\nKakat el\xc3\xa4v\xc3\xa4t Uuden-Seelannin molemmilla p\xc3\xa4\xc3\xa4saarilla sek\xc3\xa4 joillakin p\xc3\xa4\xc3\xa4saarten l\xc3\xa4heisill\xc3\xa4 saarilla. Nimialalaji meridionalis el\xc3\xa4\xc3\xa4 Etel\xc3\xa4saarella ja Stewart Islandilla, alalaji septentrionalis Pohjoissaarella. Se on el\xc3\xa4nyt my\xc3\xb6s Chathamsaarilla, josta on l\xc3\xb6ydetty fossiileja. Lajin populaation koko on v\xc3\xa4hemm\xc3\xa4n kuin 10\xc2\xa0000 yksil\xc3\xb6\xc3\xa4. P\xc3\xa4\xc3\xa4osa kannasta el\xc3\xa4\xc3\xa4 nykyisin pienill\xc3\xa4 saarilla ja p\xc3\xa4\xc3\xa4saarilla el\xc3\xa4\xc3\xa4 tuskin puolia koko kannasta. Kaka on harvinainen h\xc3\xa4kkilintuna.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKakat asuvat alavien maiden metsiss\xc3\xa4. Ne ovat uhanalaistuneet metsien hakkuiden, mets\xc3\xa4styksen ja vieraiden lajien aiheuttamien pesim\xc3\xa4tuhojen takia.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLis\xc3\xa4\xc3\xa4ntymiskausi on syyskuusta maaliskuulle. Pes\xc3\xa4 on suuren puun kolossa ja pari k\xc3\xa4ytt\xc3\xa4\xc3\xa4 sit\xc3\xa4 vuodesta toiseen. Naaras munii 2\xe2\x80\x935 munaa, tavallisesti nelj\xc3\xa4, ja hautoo niit\xc3\xa4 kolmesta nelj\xc3\xa4\xc3\xa4n viikkoon. Molemmat emot huolehtivat poikasista, jotka l\xc3\xa4htev\xc3\xa4t pes\xc3\xa4st\xc3\xa4 9\xe2\x80\x9310 viikon ik\xc3\xa4isin\xc3\xa4. Poikaset itsen\xc3\xa4istyv\xc3\xa4t vasta noin seitsem\xc3\xa4n kuukauden ik\xc3\xa4isin\xc3\xa4.\n_START_SECTION_\nRavinto\n_START_PARAGRAPH_\nKakat sy\xc3\xb6v\xc3\xa4t siemeni\xc3\xa4, hedelmi\xc3\xa4, marjoja, kukkia ja silmuja, mett\xc3\xa4 sek\xc3\xa4 hy\xc3\xb6nteisi\xc3\xa4 ja niiden toukkia. Kaka sy\xc3\xb6 hedelm\xc3\xa4\xc3\xa4 pit\xc3\xa4en siit\xc3\xa4 jalallaan kiinni.'